ຫ້ອງວ່າການແຂວງ ຕີລາຄາວຽກງານ ປະຈຳປີ 2016: ກອງປະຊຸມ ສະຫຼຸບປະຈໍາປີ ຂອງຄະນະ ພັກຮາກຖານ ແລະ ວຽກງານ ຫ້ອງວ່າການແຂວງ ໄດ້ດໍາເນີນ ໃນມື້ ວັນທີ 8 ກຸມພາ 2017 ທີ່ຫ້ອງ ປະຊຸມຊັ້ນ 5 ສຳນັກງານ ອົງການປົກ ຄອງແຂວງ ໂດຍການ ເປັນປະທານ ຂອງທ່ານ ທະນູໄຊ ບັນຊາລິດ ກຳມະການ ພັກແຂວງ, ເລຂາຄະນະ ພັກຮາກຖານ, ຫົວໜ້າ ຫ້ອງວ່າການແຂວງ, ເຂົ້າຮ່ວມມີ ບັນດາຄະນະນຳ ຂອງແຂວງ, ຄະນະພັກຮາກຖານ, ຄະນະຫ້ອງວ່າການ, ບັນດາຫ້ອງການ ທີ່ຂື້ນກັບ ພ້ອມດ້ວຍ ພະນັກງານ, ລັດຖະກອນ ເຂົ້າຮ່ວມ ຢ່າງພ້ອມພຽງ; ໃນພິທີ ທ່ານ ຄໍາມ່ວນ ຄູນມາລາ ຮອງເລຂາ ຄະນະພັກຮາກຖານ, ຮອງຫົວໜ້າ ຫ້ອງວ່າການແຂວງ ແລະ ທ່ານ ສຸລິສັກ ເດດພະຈັນ ຮອງຫົວໜ້າ ຫ້ອງວ່າການແຂວງ ໄດ້ຜັດປ່ຽນ ກັນຂື້ນລາຍງານ ການຈັດຕັ້ງປະຕິບັດ ວຽກງານຂອງ ຄະນະພັກຮາກຖານ ຫ້ອງວ່າການ ໃນໜຶ່ງປີ ຜ່ານມາ ແລະ ຜ່ານບົດ ສະຫຼຸບປະຈຳປີ ພາຍໃນຂົງເຂດ ວຽກງານຫ້ອງວ່າການ ໂດຍໄດ້ຍົກໃຫ້ເຫັນ ບົດບາດການນຳພາ ຂອງຄະນະພັກ ຫ້ອງວ່າການ ໃນການເຮັດໜ້າທີ່ ເປັນເສນາທິການ ໂດຍກົງ ໃຫ້ແກ່ຄະນະນຳ ຂອງແຂວງ ໃນນີ້ເລັ່ງໃສ່ການ ເປັນເສນາທິການທີ່ດີ, ການປະສານງານທີ່ດີ, ການບໍລິຫານ - ບໍລິການ ຮັບໃຊ້ສັງຄົມ ທີ່ດີ ເຊິ່ງກອງປະຊຸມ ດັ່ງກ່າວ ໄດ້ມີການປະກອບ ຄຳຄິດຄຳເຫັນ ຈາກແຕ່ລະ ຂະແໜງການ, ຫ້ອງການທີ່ຂື້ນກັບ ຕະຫຼອດຮອດ ຄະນະນຳ ທີ່ເຂົ້າຮ່ວມ ເພື່ອປັບປຸງ ແບບແຜນ ການນຳພາ, ແບບແຜນ ວິທີເຮັດວຽກ ຂອງຫ້ອງວ່າການໃນປີ 2017 ໃຫ້ມີຄວາມ ວ່ອງໄວ, ທັນສະໄໝ ແລະ ໜັກແໜ້ນ. ໂອກາດ ດັ່ງກ່າວ ຫ້ອງວ່າການແຂວງ ຍັງໄດ້ເຊື່ອມຊືມ ເອກະສານມູນເຊື້ອ ວັນທີ 20 ມັງກອນ ວັນສ້າງຕັ້ງ ກອງທັບ ປະຊາຊົນລາວ ຄົບຮອບ 68 ປີ ແລະ ເອກະສານ ມູນເຊື້ອ ວັນສ້າງຕັ້ງ ພັກຄອມມູນິດ ຫວຽດນາມ ຄົບຮອບ 87 ປີ.